Georg Büchner
Store norske leksikon,Språk og litteratur,Litteratur i verden,Europa,Tysklands litteratur,Tysklands litteratur på 1800-tallet
Georg Büchner var en tysk forfatter som, ved siden av Johann Wolfgang von Goethe og Friedrich von Schiller, regnes som den største tyskspråklige dramatikeren på 1800-tallet.
Biografi og politisk engasjement Büchner studerte naturvitenskap og medisin. Han var politisk engasjert i kampen mot de reaksjonære kreftene. Han ga ut det revolusjonære kampskriftet Der Hessische Landbote (1834) med slagordet «Fred med hyttene, kamp mot palassene!». Fordi det hersket streng sensur i Tyskland, flyktet Büchner fra landet i 1835, først til Strasbourg, senere til Zürich hvor han ble boende til han døde i 1837. Forfatterskap  I 1835 skrev Büchner dramaet Dantons Tod, basert på skjebnen til Georges Jacques Danton under den franske revolusjonen. Dramaet viser samtidig et pessimistisk syn på enkeltmenneskets rolle i en verden uten Gud, regjert av blinde og kaotiske krefter. Det sosialkritiske dramaet Woyzeck (1836) er en milepæl i tysk dramatikk. Det skildrer den fattige soldaten Woyzeck som, for å tjene litt ekstra, stiller seg til rådighet for medisinske eksperimenter. Mens han nedverdiger seg selv for å tjene penger, bedrar kjæresten Marie ham med en tamburmajor. Gal av sjalusi og svekket etter å ha vært et medisinsk forsøksobjekt dreper Woyzeck Marie. Büchner framstiller den fattige soldaten som et hjelpeløst objekt for samfunnets brutalitet på en måte som foregriper den naturalistiske epoken som oppstår rundt 1880. Dramaet ligger til grunn for operaen Wozzeck (1917–1921) av Alban Berg, og det er filmatisert av Werner Herzog (1978). Komedien Leonce und Lena (1836) regnes som et av de beste tyske lystspill. I novellen Lenz (1836) skildrer Büchner med visjonær uttrykkskraft skjebnen til Jakob Michael Reinhold Lenz, den berømte forfatteren fra Sturm und Drang-tiden, i sin kamp mot omverden og sinnssykdom. Betydning Til tross for en begrenset produksjon hører Büchners verk til det betydeligste innenfor den tyske litteratur. Han lar seg ikke klart innordne i noen litteraturhistorisk retning, men har mye til felles med Junges Deutschland. Gjennom sin realistiske holdning og moderne form en forløper for den senere naturalisme og ekspresjonisme.Siden 1951 utdeler Det tyske akademi for språk og litteratur i Darmstadt årlig den høythengende Georg-Büchner-prisen til en tyskspråklig forfatter.Büchners samlede verker utkom på norsk i 1973. Flere av hans skuespill har vært oppført i Norge. Les mer i Store norske leksikon Tysklands litteratur Junges Deutschland Wozzeck Eksterne lenker Georg Büchner i Projekt Gutenberg-DE Georg Büchner i Deutsche Biographie Litteratur Hauschild, J.C.: G.B.: mit Selbstzeugnissen und Bilddokumenten, 1992 Knapp, G.P.: G.B., 3. Aufl., 2000